**Oscar Leonard Carl Pistorius** (sündinud 22. novembril 1986 Pretorias) on Lõuna-Aafrika Vabariigi kergejõustiklane, mitmekordne paraolümpiamängude võitja ja süüdi mõistetud mõrvar.

Sünnidefekti tõttu amputeeriti Oscar Pistoriuse jalad altpoolt põlvi, kui ta oli 11-kuune. Jooksmisel kasutab ta süsinikkiust valmistatud vetruvaid proteese.

Ta on esimene invasportlane, kes suudab tervete jooksjatega võistelda, ning seetõttu on tema proteesid tekitanud ägedaid vaidlusi selle üle, kas need ei anna talle eelist. IAAF lükkas tagasi tema taotluse osaleda Pekingi olümpiamängudel, kuid 16. mail 2008 tühistas rahvusvaheline arbitraažikohus selle otsuse. Sellest hoolimata ei pääsenud Pistorius Lõuna-Aafrika Vabariigi olümpiavõistkonda, sest ei täitnud olümpianormi.

Pistorius võitis Ateena paraolümpiamängudel kuldmedali 200 meetri jooksus. 100 meetri jooksus sai ta pronksmedali.

Pekingi paraolümpiamängudel võitis Pistorius kuldmedali nii 100 meetri (11,18), 200 meetri (21,67) kui ka 400 meetri (47,49) jooksus. 

Augustis 2011 valiti ta LAV-i 2011. aasta maailmameistrivõistluste võistkonda ja juulis 2012 Londoni olümpiamängude meeskonda.

Oscar Pistoriuse elukaaslane oli modell Reeva Steenkamp. Teda tulistati 14. veebruaril 2013 Oscar Pistoriuse eramus neli korda, sealhulgas pähe. Politsei leidis sündmuskohalt 9-millimeetrise püstoli. Pistoriuse sõnul oli ta sõbranna sissemurdja pähe maha lasknud. Pistorius võeti vahi alla ning talle esitati mõrvasüüdistus. 22. veebruaril vabastas kohus Pistoriuse 113 000-dollarise kautsjoni vastu ja lükkas kohtuistungite alguse 4. juunile 2013.

21. oktoobril 2014 mõistis kohus Oscar Pistoriusele Reeva Steenkampi tapmise eest viie aasta pikkuse vanglakaristuse. 9. detsembril 2014 kaebasid prokurörid otsuse edasi, sest pidasid karistust liiga leebeks ja leidsid, et Pistorius oli toime pannud tahtliku, mitte tahtmatu tapmise nagu kohus leidis. 3. detsembril 2015 leidis apellatsioonikohus Pistoriuse olevat süüdi tahtlikus tapmises. 2016. aasta 6. juulil mõisteti Pistoriusele Reeva Steenkampi mõrva eest 6-aastane vanglakaristus.

2021. aasta novembris alustasid Lõuna-Aafrika vanglavõimud esimesed menetlustoimingud, et kaaluda oma tüdruksõbra mõrva eest vangistatud Oscar Pistoriuse tingimisi vabastamist.

Isiklikud rekordid
------------------

* 100 m – 10,91
* 200 m – 21,41 (2010)
* 400 m – 45,07 (2011)

Need on ühtlasi ka tema võistlusklassi maailmarekordid.

Viited
------

1. ↑  "Oscar Pistorius: bailed, tagged and free to roam". Pretoria: Reuters. 8. detsember 2015. Vaadatud 13. detsembril 2015.
2. ↑  Lõuna-Aafrika Vabariik saadab MMile jalgadeta mehe[*alaline kõdulink*]
3. ↑  Jalgadeta jooksja osaleb olümpial kahel alal, Postimees, 5. juuli 2012
4. ↑  LAVi jooksukuulsust süüdistatakse oma sõbranna mõrvas, ERR uudised
5. ↑  Oscar Pistorius pääses kautsjoni vastu vabaks, ERR uudised, 22. veebruar 2013
6. ↑  Oscar gets 5 years for Reeva’s death
7. ↑  South African prosecutor appeals Pistorius verdict Reuters, 9.12.2014.
8. ↑  "Oscar Pistorius verdict changed to murder". BBC News Online. 3. detsember 2015. Vaadatud 3. detsembril 2015.
9. ↑  "Oscar Pistorius: Six years for Reeva Steenkamp murder" (inglise). BBC. 6. juuli 2016. Vaadatud 6. juulil 2016.

Välislingid
-----------

* Oscar Pistorius
* Oscar Pistorius Rahvusvahelise Kergejõustikuliidu kodulehel Muuda Vikiandmetes